Puhelinmyyjä voi ostaa verkkopalvelusta tarkat tiedot sinusta ja talostasi. Tietoja myyvä Leadventure ei suostu luovuttamaan yksityishenkilöistä keräämiään tietoja heidän itsensä tarkistettavaksi.

Puhelinmyyjä varmistaa, vastasiko puhelimeen kiinteistön omistaja. Hän kertoo, että juuri nyt alueella tehdään maksuttomia vesiputkien ja lämmitysjärjestelmien kartoituksia.

Hän tietää talon osoitteen ja rakennusvuoden, mutta ei sitä, mistä tiedot ovat peräisin. Selvitystyö paljastaa, että tiedot tulevat Leadventure -nimiseltä yritykseltä. Se on suomalaisen Leaddesk-ohjelmistoyhtiön tytäryhtiö.

Yhtiön tarjoamasta palvelusta voi hakea suomalaisten yhteystietoja erilaisilla hakuehdoilla. Esimerkiksi näin: kaikki postinumeroalueilla 11000-14000, yli 40 vuotta vanhassa omakotitalossa asuvat yli 70-vuotiaat naiset. Järjestelmässä on yhtiön mukaan 4,7 miljoonaa asiakaskontaktia.

Leadventuren asiakkaisiin kuuluu muun muassa putki- ja lämmitysremontteja myyvä Kotisun. Se on yksi yhtiöistä, joiden painostavia myyntitapoja kuluttajaviranomainen on pitänyt lainvastaisena ja jonka toimintaa käsiteltiin Kuluttajassa 1/2019.

Leaddeskin toimitusjohtaja Olli Nokso-Koivisto ja yhtiön perustaja Olli Sirkiä kieltäytyivät toistuvasti Kuluttajan haastattelupyynnöistä. He suostuivat vastaamaan kysymyksiin ainoastaan sähköpostilla.

Sirkiä tai Nokso-Koivisto eivät vastanneet kysymykseen, näkevätkö he kiertäville remonttikauppiaille tarjoamissaan palveluissa moraalista ongelmaa tai reagoivatko he mitenkään kuluttaja-asiamiehen kannanottoon, jossa heidän asiakkaansa katsottiin rikkoneen lakia.

”Ei ole hyvien tapojen mukaista tai edes mahdollista, että ottaisimme kantaa meistä riippumattomien yritysten toimintaan”, Nokso-Koivisto vastaa sähköpostilla.

Yhtiö ei myöskään kerro, mistä ihmisten tai rakennusten ikää koskevat tiedot ovat peräisin. Sirkiä kertoo, että niitä on kerätty eri verkkosivuilta sekä kaupungeilta. Ihmisten iät on arvioitu käyttämällä “karttaruutuun perustuvaa ennustemallia”, “nimitietoa” ja “aikaisemmin käytössä olleiden rekistereiden ikäluokkatietoa”. Sirkiä tosin kertoo, että asiakkaille luovutettavien ikätietojen tarkkuuteen on tarkoitus tehdä muutoksia.

Yhtiö ei suostu luovuttamaan yksityishenkilöille heistä keräämiään tietoja. Sirkiä vetoaa siihen, että yhtiö ei itse pidä henkilörekisteriä, vaan toimii ainoastaan Fonectan henkilörekisterin käsittelijänä. Siksi laissa säädetty oikeus tarkastaa itseään koskevat tiedot henkilörekisteristä ei Sirkiän mukaan koske heitä.

Tietosuojavaltuutettu Reijo Aarnio ihmettelee yhtiön linjaa. “Itse asiassa sillä ei ihan hirveästi ole väliä tässä, sillä nämä tarkastusoikeutta koskevat velvoitteet koskevat sekä rekisterinpitäjiä että käsittelijöitä. Ihmisillä on myös oikeus tietää, minne heitä koskevia tietoja tallennetaan.”

Aarnion mukaan tietosuojavaltuutetun toimisto aikoo nyt arvioida, onko sen syytä aloittaa toimenpiteet Leadventuren toiminnan lainmukaisuuden selvittämiseksi.

Leaddeskin omistajia ovat Sirkiän, Nokso-Koiviston ja muiden johtajien ohella myös Suomen valtion omistama Teollisuussijoitus. Se sijoitti yhtiöön 5,5 miljoonaa euroa yhdessä brittiläisen pääomasijoittaja Dawn Capitalin kanssa vuonna 2015. Teollisuussijoitus on myös yksi Kotisunin nykyisistä omistajista.

Leaddeskin tarjoama, asiakaskontaktien myyntiin perustuva Leadcloud-palvelu muodosti yhtiön mukaan 1,9 miljoonaa euroa konsernin 11 miljoonan euron kokonaismyynnistä.

Leaddesk listautui Helsingin pörssin First North -listalle helmikuun alussa. Listautumisella yhtiö sai yli tuhat uutta pienomistajaa ja kuusi miljoonaa euroa uutta pääomaa. Listautumishinnalla laskien yhtiön arvoksi tuli 34 miljoonaa euroa.